钦定古今图书集成/历象汇编/庶征典/第086卷 > 《唐书》 > 周
## 钦定古今图书集成/历象汇编/庶征典/第086卷 > 《唐书》 > 周

《周制》，“舞师掌教皇舞，小祝掌宁风旱。师巫、女巫皆职
雩祭。”

按《周礼地官》：舞师“教皇舞，帅而舞旱暵之事。”

〈注〉皇，析五采羽为之，亦如帗，旱暵之事，谓雩也。暵，热气也。〈订义〉郑锷曰：“旱暵出于非常，故不言祭祀而言事，偶有是事，则染羽为凤皇之形以舞焉。不象凤者，凤雄而皇雌，所以召阴而却阳也。”

《稻人》“旱暵，共其雩敛。”

〈订义〉项氏曰：“旱暵则共雩祭之，所敛以稻，所急者水也。”

《春官》小祝：“掌小祭祀，逆时雨，宁风旱。”

〈注〉逆，迎也。〈订义〉郑锷曰：“农民之望甘雨，欲以时而至，故逆之而来。风之偃禾，旱之为灾，皆人所惧，故宁之使不作。”　刘氏曰：“宁风旱谓恒风，恒、旸皆反。休而为咎，故祭以宁之。”

司巫：“掌群巫之政令。若国大旱，则帅巫而舞《雩》。”

〈注〉雩，旱祭也。〈疏〉《春秋纬》云：“雩者，呼嗟求雨之祭。”〈订义〉王昭禹曰：“阳亢在上，阻阴而旱。师巫而舞雩，所以助达阴中之阳。”

女巫：“掌岁时祓除、衅浴，旱暵则舞雩。”

〈疏〉此谓“五月以后修雩”，故有“旱暵”之事。〈订义〉刘执中曰：“常旸则大旱矣，帅女巫而舞，助阴气也。”

### 厉王二十二年至二十六年皆大旱

按《史记周本纪》不载。　按《竹书纪年》：“厉王十二年，王
亡奔彘，国人围王宫，执召穆公之子杀之。十三年，王
在彘，共伯和摄行天子事。二十二年，大旱。二十三年，
大旱。二十四年，大旱。二十五年，大旱。二十六年，大旱，
王陟于彘。周定公、召穆公立太子靖为王。共伯和归
其国，遂大雨。”

〈注〉大旱既久，庐舍俱焚。会汾王崩，卜于太阳。兆曰：“厉王为祟”，周公、召公乃立太子靖。共和遂归国。和有至德，尊之不喜，废之不怒，逍遥得志于《共山》之首。

### 桓王十三年鲁大雩

按《春秋》鲁桓公五年“秋，鲁大雩。”　按《左传》书，不时也。
按《公羊传》：“大雩者何？旱祭也。”然则何以不言旱？言雩
则旱见，言旱则雩不见。何以书？记灾也。

〈注〉雩，旱，请雨，祭名。君亲之南郊，以六事谢过自责曰：“政不一与？民失职与？宫室崇与？女谒盛与？苞苴行与？谗夫昌与？”使童男女各八人舞而呼雩，故谓之“雩。”旱者，政教不施之应。先是桓公无王行，比为天子所聘，得志益骄，去国远狩，大城祝丘，故致此旱。

### 惠王十四年鲁旱

按《春秋》，鲁庄公三十一年“冬，不雨。”　按《公羊传》何以
书？记异也。

按《汉书五行志》：庄公三十一年“冬，不雨，是岁一年而
三筑台，奢侈不恤民。”

十九年冬，鲁旱。

按《春秋》鲁僖公二年冬十月，不雨。　按《公羊传》，何以
书？记异也。　按《穀梁传》，“不雨者，勤雨也。”

二十二年春夏，鲁不雨。

者，勤雨也。一时言不雨者，闵雨也。闵雨者，有志于民
者也。”

〈大全〉高氏曰：“不雨八越月而不书旱，何也？凡书旱者，虽有时而雨，犹以不足为旱，若真不雨，则旱在其中矣。”

按《汉书五行志》：釐公二年“冬十月不雨”，三年“春正月
不雨，夏四月不雨，六月雨。先是者，严公夫人与公子
庆父淫而杀二君，国人攻之，夫人逊于邾，庆父奔莒。
釐公即位，南败邾，东败莒，获其大夫。”有炕阳之应。

### 襄王三年鲁大雩

按《春秋鲁僖公十一年》“秋八月，大雩。”　按《公羊传》注，
公与夫人出会，不恤民之应。　按《穀梁传》：“雩，月正也。
雩得雨曰雩，不得雨曰旱。”

五年，鲁大雩。

按《春秋》，鲁僖公十三年“秋九月，大雩。”　按《公羊传》注：
由阳谷之会，不恤民，复会于咸城，缘陵烦扰之应。
十三年，鲁大旱。

按《春秋》，鲁僖公二十一年夏，大旱。　按《左传》，公欲焚
巫尫。臧文仲曰：“非旱备也。修城郭，贬食省用，务穑劝
分，此其务也。巫尫何为？天欲杀之，则如勿生。若能为
旱，焚之滋甚。”公从之。是岁也，饥而不害。　按《公羊传》，
何以书？记灾也。

〈注〉新作“《南门》之所生。”

按：《穀梁传》：“旱时，正也。”

〈疏〉释曰：旱必历时，非一月之事，故书“时”为正也。

按《汉书五行志》，釐公二十一年夏，大旱。董仲舒、刘向
以为齐桓既死，诸侯从楚，釐尤得楚心，楚来献捷，释
宋之执，外倚彊楚，亢阳失众，又作南门，劳民兴役，诸
雩旱不雨，略皆同说。

二十七年，鲁旱。

按《春秋》鲁文公二年：“自十有二月不雨，至于秋七月。”

〈大全〉汪氏曰：“自十二月不雨至七月，则阴阳之气不和，而恒阳为灾者八越月矣。盖旱为灾而不久，则书旱；旱为灾而久，则书某月不雨至某月。”

按：《公羊传》何以书？记异也。大旱以灾书，此亦旱也，曷
为以异书？大旱之日短而云灾，故以灾书。此不雨之
日长而无灾，故以异书也。

〈注〉此“禄去公室，政在公子”，遂之所致也。

按：《穀梁传》历时而言不雨，文不忧雨也。不忧雨者，无
志乎民也。

按：《汉书五行志文公二年》：“自十有二月不雨，至于秋
七月。文公即位，天子使叔服会葬，毛伯赐命，又会晋
侯于戚。公子遂如齐纳币，又与诸侯盟。上得天子，外
得诸侯，沛然自大。跻釐公主，大夫始颛事。”

### 顷王二年鲁旱

按《春秋鲁文公十年》：“自正月不雨至于秋七月。”　按
《公羊传注》，“公子遂之所招。”　按《穀梁传》历事而言不
雨文，不闵雨也。不闵雨者，无志乎民也。

按：《汉书五行志》十年：“自正月不雨，至于秋七月。”先是，
公子遂会四国而救郑，楚使越椒来聘，秦人归襚。有
炕阳之应。

五年，鲁旱。

按《春秋》鲁文公十三年，自正月不雨，至于秋七月。
按《汉书五行志》，文公十三年，“自正月不雨，至于秋七
月。先是，曹伯、杞伯、滕子来朝，郕伯来奔，秦伯使遂来
聘，季孙行父城诸及郓，二年之间，五国趋之，内城二
邑，炕阳失众，一曰不雨，而五谷皆孰异也。文公时，大
夫始颛盟会，公孙敖会晋侯，又会诸侯，盟于垂陇。故
不”雨而生者，阴不出气而私自行，以象施不由上出，
臣下作福而私自成。一曰：“不雨”，近常阴之罚，君弱也。

### 定王五年鲁旱

按《春秋》，鲁宣公七年：“秋，公至自伐莱，大旱。”

〈大全〉公与齐侯俱不务德，合党连兵，恃彊凌弱，是以为此举也。军旅之后，必有凶年。言民以征役怨咨之气，感动天变，而旱干作矣。其以“大旱”书者，或不雩，或虽雩而不雨也。不雩，则无恤民忧国之心；雩而不雨，格天之精意阙矣。

按：《汉书。五行志》：宣公七年：“秋，大旱。是夏，宣与齐侯伐
莱。”

十九年，鲁旱。

按《春秋》，鲁成公三年：“秋，大雩。”

### 简王二年鲁旱

按《春秋鲁成公七年》“冬，大雩。”　按《穀梁传》：“雩不月而
时，非之也。冬无为雩也。”

〈大全〉刘氏曰：“《穀梁》云‘冬无雩也’”，非也。周之十月，今之八月，若久不雨，可不雩乎？

### 灵王四年鲁旱

按《春秋》鲁襄公五年：“秋，大雩。”　按《左传》，“旱也。”

〈大全〉高氏曰：“因旱祭，志僭也。”

按《汉书五行志》：襄公五年“秋，大雩。先是，宋鱼石奔楚楚伐宋，取彭城以封鱼石。郑畔于中国而附楚，襄与
诸侯共图彭城，城郑虎牢以御楚。是岁郑伯使公子
发来聘，使大夫会吴于善道，外结二国，内得郑聘，有
炕阳动众之应。”

七年，鲁旱。

按《春秋》鲁襄公八年“秋九月，大雩。”　按《左传》“旱也。”
按《汉书。五行志》，襄公八年“九月大雩。”时作三军，季氏
盛。

十五年，鲁旱。

按《春秋鲁襄公十六年》：“秋，大雩。”　按《公羊传》。〈注〉先是，
“伐许”，“齐侯围城”，动民之应。

十六年，鲁旱。

按《春秋鲁襄公十七年》：“秋九月，大雩。”　按《公羊传》。〈注〉
“比年仍见围”，不暇恤民之应。

二十七年，鲁旱。

按《春秋》鲁襄公二十八年：“秋，大雩。”　按《左传》“旱也。”

〈大全〉高氏曰：“春无冰，秋旱，此皆人事所召，而僭用大礼以祈之，不亦悖乎？”

按《公羊传》。〈注〉公方久如楚，先是豫赋于民之所致。
按《汉书？五行志》：襄公二十八年八月，大雩。先是，比年
晋使荀吴、齐使庆封来聘。是夏邾子来朝。襄有炕阳
自大之应。

### 景王六年鲁旱

按《春秋鲁昭公三年》“八月，大雩。”　按《左传》“旱也。”　按
《公羊传》。〈注〉先是，公季孙《宿比》如晋。

按：《汉书五行志》，昭公三年“八月，大雩。”刘歆以为，昭公
即位，年十九矣，犹有童心，居丧不哀，炕阳失众。
九年，鲁旱。

按《春秋鲁昭公六年》：“秋九月，大雩。”　按《左传》“旱也。”
按《公羊传》。〈注〉先是季孙宿如晋，是后叔弓与公比如
楚，有《豫赋》之烦也。

按：《汉书·五行志》：昭公六年“九月，大雩。先是，莒牟夷以
二邑来奔，莒怒伐鲁，叔弓帅师拒而败之，昭得入晋，
外和大国，内获二邑，取胜邻国，有炕阳动众之应。”
十一年，鲁旱。

按《春秋》，“鲁昭公八年秋，大旱。”

〈大全〉杜氏曰：“秋雩过也。”

按《公羊传》。〈注〉先是，公如楚，半年乃归，费多赋重所致。
十九年，鲁旱。

按《春秋鲁昭公十六年》“九月，大雩。”　按《左传》“旱也。”
按《公羊传》。〈注〉先是，公数如晋。

按：《汉书五行志》：昭公十六年九月，大雩。先是，昭公母
夫人归氏薨，昭不戚乂，大蒐于比蒲。晋叔向曰：“鲁有
大丧而不废蒐，国不恤丧，不忌君也；君亡戚容，不顾
亲也。”殆其失国与？三年同占。

### 敬王二年鲁旱

按《春秋鲁昭公二十四年》：“秋八月，大雩。”　按《左传》“旱
也。”　按《公羊传》。〈注〉先是，公如晋，仲孙貜卒，民被其役，
是年叔倪出会，故秋，七月复大雩。

按：《汉书五行志，昭公二十四年》“八月，大雩。”刘歆以为，
《左氏传》二十三年，“邾师城翼”，还经鲁地，鲁袭取邾师，
获其三大夫。邾人愬于晋，晋人执我行人叔孙婼，是
春迺归之。

三年，鲁大旱。

按《春秋》鲁昭公二十五年，“秋七月上辛，大雩。季辛，又
雩。”　按《左传》，秋书“再雩，旱甚也。”　按《公羊传》，又雩者
何，又雩者非雩也，聚众以逐季氏也。

按：《穀梁传》：“季者，有中之辞也，又有继之辞也。”

〈注〉不言中辛，中辛无事，缘有上辛大雩，故言“又”也。

按《汉书五行志》，昭公二十五年“七月，上辛，大雩。季辛，
又雩，旱甚也。”刘歆以为时后氏与季氏有隙，又季氏
之族有淫妻为谗，使季平子与族人相恶，皆共谮平
子。子家驹谏曰：“谗人以君侥幸，不可。”昭公遂伐季氏，
为所败，出奔齐。

十一年，鲁旱。

按《春秋》鲁定公元年：“九月，大雩。”　按《公羊传》。〈注〉定公
得立尢，喜而“不恤民”之应。

十七年，鲁旱。

按《春秋》，鲁定公七年：“秋，大雩。九月，大雩。”

〈大全〉汪氏曰：《左氏》以“再雩”为旱甚。经书雩祭二十有一，惟昭二十五年及此年书“再雩”，灾之甚而变之大者也。昭公不克自省，而有阳州之孙；定公又不知儆，而有二玉之窃；世卿之逆，陪臣之横，其致一也。故比事书之，以为后鉴。

二十二年，《鲁》旱。

按《春秋鲁定公十二年》：“秋，大雩。”　按《公羊传》。〈注〉承前
费重不恤民，又重之以齐师伐我，我自救之役。
按《汉书五行志》，定公十年九月，大雩。先是定公自将
侵郑，归而城中城二大夫帅师围郓。〈按左公谷三传俱作定公十二

年。《汉书》十字下疑脱二字。

===秦===

### 始皇十二年大旱

按：《史记秦始皇本纪》：“十二年，天下大旱，六月至八月
乃雨。”